Strammere regler i Danmark kan være årsagen

Regeringen har siden 2015 strammet asyllovgivningen flere gange, hvilket kan være en af årsagerne til, at Tyskland anholder et stigende antal udlændinge uden papirer, vurderer juraprofessor ved Københavns Universitet, Thomas Gammeltoft-Hansen, der har speciale i asyllovgivning.

Det er klart, at det skaber trafik, når man efter at have fået afslag i et land kan være så heldig at få asyl i et andet land Thomas Gammeltoft-Hansen, juraprofessor

- Der er jo ingen tvivl om, at Danmark har gennemført stramninger gennem de sidste år - ikke mindst for dem, der sidder i de her udsendelsespositioner, siger han om de udlændinge, der har fået afslag på asyl.

De tyske myndigheder har mulighed for at sende de afviste asylansøgere tilbage til Danmark, men sker det ikke inden for seks måneder, har de ret til at søge asyl i Tyskland. Derfor ser man eksempler på asylansøgere, der går under jorden eller på anden vis trækker tiden.

Læs også : Politiet har afvist 7500 personer ved grænsen på tre år

- Det er klart, at det skaber trafik, når man efter at have fået afslag i et land kan være så heldig at få asyl i et andet land, siger Thomas Gammeltoft-Hansen og pointerer, at det jo slet ikke burde være muligt, fordi EU-landene med Dublin-forordningen har lavet en aftale om, at man kun kan søge asyl i et land - som udgangspunkt i det land, man først bliver registreret i.

- Den skulle jo forhindre det her fænomen, som man kalder asylshopping. Og det er jo lige præcis det, vi ser, og som vi egentlig har set i mange år. Men nu tyder det på, at det er voksende, og at trafikken går den anden vej, siger han.

Dublin-forordningen Dublin-forordningen er en aftale mellem EU-landene.

Den skal sikre, at en asylansøgning kun behandles af ét land.

Aftalen skal også sikre, at der altid kan findes et land, som er ansvarlig for en asylansøgning.

Et land er blandt andet ansvarligt for en asylansøger, hvis landet er det første EU-land, asylansøgeren ulovligt er rejst ind i, eller hvis landet er det land, hvor asylansøgeren først har søgt om asyl. Kilde: Udlændingestyrelsen

Tidskrævende for tysk politi

Når politiet i Tyskland pågriber de illegale udlændinge, tager betjentene dem med på stationen for at fastslå deres identitet, hvorefter nogle bliver sendt tilbage til Danmark, mens de fleste bliver overdraget til de tyske udlændingemyndigheder.

Læs også : Danmark modtog 3.500 asylsøgere sidste år

Og det arbejde er tidskrævende og lægger et pres på politiet i Flensborg, lyder det fra Hanspeter Schwartz på Flensborg Banegård, der på aktionen i toget ikke anholdt nogen illegale udlændinge i denne omgang.